Národná rada Slovenskej republiky
III. volebné obdobie
_________________________________________________________________________

650

V l á d n y   n á v r h
Zákon
z …………. 2004

o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti 

Národná rada Slovenskej republiky sa uzniesla na tomto zákone:

Prvá časť
základné ustanovenia

§ 1	
Úvodné ustanovenia

(1)	Účelom tohto zákona je ustanoviť rozsah zdravotnej starostlivosti) uhrádzanej na základe verejného zdravotného poistenia) za podmienok ustanovených osobitnými predpismi) a úhrady za služby súvisiace s poskytovaním zdravotnej starostlivosti.)

(2)	Týmto zákonom sa preberá právny akt Európskych spoločenstiev a Európskej únie uvedený v prílohe č. 1.

DRUHÁ ČASŤ
ROZSAH ZDRAVOTNEJ STAROSTLIVOSTI UHRÁDZANEJ NA ZÁKLADE VEREJNÉHO ZDRAVOTNÉHO POISTENIA

§ 2	
Preventívne prehliadky

(1)	Na základe verejného zdravotného poistenia sa plne uhrádzajú preventívne prehliadky, a to
a)	deväť preventívnych prehliadok poistenca do jedného roku veku u lekára so špecializáciou v špecializačnom odbore pediatria, z toho najmenej tri preventívne prehliadky do troch mesiacov veku,
b)	jedna preventívna prehliadka poistenca vo veku osemnásť mesiacov u lekára so špecializáciou v špecializačnom odbore pediatria,
c)	jedna preventívna prehliadka poistenca od troch rokov veku do 15 rokov veku raz za dva roky u lekára so špecializáciou v špecializačnom odbore pediatria, 
d)	jedna preventívna prehliadka poistenca od 15 rokov veku raz za dva roky u všeobecného lekára), 
e)	jedna preventívna prehliadka poistenca do 18 rokov veku raz za šesť mesiacov u zubného lekára,
f)	jedna preventívna prehliadka poistenca od 18 rokov veku raz za rok u zubného lekára,
g)	dve preventívne prehliadky ťarchavej poistenkyne u zubného lekára,
h)	jedna preventívna prehliadka poistenkyne od 18 rokov veku alebo od prvej ťarchavosti raz za rok u lekára so špecializáciou v špecializačnom odbore gynekológia a pôrodníctvo,
i)	jedna preventívna prehliadka ťarchavej poistenkyne raz za mesiac a jedna preventívna prehliadka šesť týždňov po pôrode u lekára so špecializáciou v špecializačnom odbore gynekológia a pôrodníctvo,
j)	jedna preventívna prehliadka poistenca vo veku od 50 rokov veku raz za tri roky u lekára so špecializáciou v špecializačnom odbore urológia, 
k)	jedna preventívna prehliadka poistenca, ktorý je evidovaným darcom krvi,) raz za rok u lekára so špecializáciou v špecializačnom odbore všeobecné lekárstvo, 
l)	preventívne prehliadky nariadené orgánmi na ochranu zdravia na predchádzanie prenosným ochoreniam.)

(2)	Rozsah zdravotných výkonov, ktoré sú súčasťou preventívnych prehliadok podľa odseku 1 je uvedený v prílohe č. 2.

§ 3	
Zdravotné výkony 

(1)	Na základe verejného zdravotného poistenia sa plne uhrádzajú zdravotné výkony uvedené v Katalógu zdravotných výkonov)
a)	vedúce k zisteniu choroby, 
b)	poskytnuté pri liečbe prioritnej choroby uvedenej v Zozname prioritných chorôb, ktorý tvorí prílohu č. 3.

(2)	Na základe verejného zdravotného poistenia sa čiastočne uhrádzajú zdravotné výkony uvedené v Katalógu zdravotných výkonov8) poskytnuté v súvislosti s diagnózou uvedenou v Zozname diagnóz, pri ktorých sa zdravotné výkony čiastočne uhrádzajú na základe verejného zdravotného poistenia (ďalej len „zoznam diagnóz“).

(3)	Zoznam diagnóz vydáva Ministerstvo zdravotníctva Slovenskej republiky (ďalej len „ministerstvo“) opatrením.) Zoznam diagnóz sa aktualizuje najmenej raz za rok.

§ 4	
Lieky 

(1)	 Na základe verejného zdravotného poistenia sa plne uhrádzajú lieky poskytované v rámci ústavnej starostlivosti.)

(2)	Na základe verejného zdravotného poistenia sa plne alebo čiastočne uhrádzajú lieky poskytované v rámci ambulantnej starostlivosti) alebo lekárenskej starostlivosti) uvedené v Zozname liečiv a liekov plne uhrádzaných alebo čiastočne uhrádzaných na základe verejného zdravotného poistenia (ďalej len „zoznam liekov“) a predpísané v súlade s preskripčnými obmedzeniami a indikačnými obmedzeniami uvedenými v tomto zozname. Najmenej jeden liek obsahujúci liečivo z každej anatomicko-terapeuticko-chemickej skupiny liečiv, ktorých zoznam je uvedený v prílohe č. 4, sa plne uhrádza na základe verejného zdravotného poistenia.

(3)	Zoznam liekov vydáva ministerstvo opatrením.9) 

§ 5	
Zdravotnícke pomôcky 

(1)	Na základe verejného zdravotného poistenia sa plne uhrádzajú zdravotnícke pomôcky poskytované v rámci ústavnej starostlivosti.10)

(2)	Na základe verejného zdravotného poistenia sa plne alebo čiastočne uhrádzajú zdravotnícke pomôcky poskytované v rámci ambulantnej starostlivosti11) alebo lekárenskej starostlivosti12) uvedené v Zozname zdravotníckych pomôcok plne uhrádzaných alebo čiastočne uhrádzaných na základe verejného zdravotného poistenia (ďalej len „zoznam zdravotníckych pomôcok“) a predpísané v súlade s preskripčnými obmedzeniami, indikačnými obmedzeniami, množstvovými limitmi a finančnými limitmi uvedenými v tomto zozname. Z každej skupiny zdravotníckych pomôcok, ktorých zoznam je uvedený v prílohe č. 5, sa základný funkčný typ zdravotníckej pomôcky plne uhrádza na základe verejného zdravotného poistenia.

(3)	Zoznam zdravotníckych pomôcok vydáva ministerstvo opatrením.9)

§ 6	
Dietetické potraviny 

(1)	 Na základe verejného zdravotného poistenia sa plne alebo čiastočne uhrádzajú dietetické potraviny uvedené v Zozname dietetických potravín plne uhrádzaných alebo čiastočne uhrádzaných na základe verejného zdravotného poistenia (ďalej len „zoznam dietetických potravín“) a predpísané v súlade s preskripčnými obmedzeniami, indikačnými obmedzeniami, množstvovými limitmi a finančnými limitmi uvedenými v tomto zozname. 

(2)	Zoznam dietetických potravín vydáva ministerstvo opatrením.9)

§ 7	
Kúpeľná starostlivosť

(1)	Na základe verejného zdravotného poistenia sa plne alebo čiastočne uhrádza kúpeľná starostlivosť, ak bezprostredne nadväzuje na predchádzajúcu ambulantnú starostlivosť11) alebo ústavnú starostlivosť.10)

(2)	Kúpeľná starostlivosť na účely tohto zákona je zdravotná starostlivosť poskytovaná v prírodných liečebných kúpeľoch.)

(3)	Choroby, pri ktorých sa kúpeľná starostlivosť plne alebo čiastočne uhrádza na základe verejného zdravotného poistenia, indikačné podmienky a dĺžka liečebného pobytu sú uvedené v Indikačnom zozname pre kúpeľnú starostlivosť, ktorý tvorí prílohu č. 6.

(4)	Úhradu kúpeľnej starostlivosti schvaľuje príslušná zdravotná poisťovňa na návrh lekára uvedeného pri jednotlivých indikáciách zoznamu podľa odseku 3.

tretia časť
Kategorizácia dIAGNÓZ, lieČIV, 
zdravotníckych pomôcok a dietetických potravín

PRVÁ HLAVA
KATEGORIZÁCIA DIAGNÓZ

§ 8	

(1)	Zaradenie diagnózy do zoznamu diagnóz, zmenu zaradenia diagnózy v zozname diagnóz a vyradenie diagnózy zo zoznamu diagnóz určuje ministerstvo kategorizáciou diagnóz. 

(2)	Súčasťou kategorizácie diagnózy pri jej zaradení do zoznamu diagnóz alebo pri zmene jej zaradenia v zozname diagnóz je určenie výšky úhrady poistenca. Výška úhrady poistenca sa určuje percentuálne alebo pevnou sumou.

(3)	Na kategorizáciu diagnóz zriaďuje ministerstvo Kategorizačnú komisiu pre diagnózy ako svoj odborný poradný orgán.

§ 9	
Kritériá kategorizácie diagnóz

(1)	Pri kategorizácii diagnóz (§ 8) sa prihliada na
a)	závažnosť choroby, 
b)	schopnosť poistenca finančne sa spolupodieľať na liečbe.

(2)	Výšku úhrady poistenca možno určiť v rôznej výške v závislosti od indikačných obmedzení. 

DRUHÁ HLAVA
KATEGORIZÁCIA LIEČIV

§ 10	

(1)	Zaradenie liečiva alebo kombinácie liečiv (ďalej len „liečivo“) do zoznamu liekov, zmenu zaradenia liečiva v zozname liekov a vyradenie liečiva zo zoznamu liekov určuje ministerstvo kategorizáciou liečiv.

(2)	Na kategorizáciu liečiv zriaďuje ministerstvo Kategorizačnú komisiu pre liečivá ako svoj odborný poradný orgán.

(3)	Súčasťou kategorizácie liečiva pri jeho zaradení do zoznamu liekov alebo pri zmene jeho zaradenia v zozname liekov je určenie
a)	štandardnej dávky liečiva,
b)	maximálnej výšky úhrady zdravotnej poisťovne za štandardnú dávku liečiva.

(4)	Súčasťou kategorizácie liečiva podľa odseku 3 môže byť 
a)	indikačné obmedzenie,
b)	preskripčné obmedzenie.

§ 11	
Kritériá kategorizácie liečiv

(1)	Do zoznamu liekov sa môže zaradiť liečivo, ak sa klinickými skúškami preukáže, že podávaním tohto liečiva sa dosiahne
a)	záchrana života,
b)	vyliečenie choroby,
c)	zabránenie vzniku závažných zdravotných komplikácií,
d)	zabránenie zhoršenia závažnosti choroby alebo jej prechodu do chronického štádia,
e)	účinná profylaxia alebo
f)	zmiernenie príznakov choroby.

(2)	Zo zoznamu liekov sa môže vyradiť liečivo, ak 
a)	v zozname liekov nie je zaradený žiadny liek obsahujúci príslušné liečivo a nepodala sa žiadosť o zaradenie lieku obsahujúceho príslušné liečivo do zoznamu liekov alebo
b)	liečba liečivom pri zohľadnení indikácií, nežiadúcich účinkov, dávkovania a predpokladanej dĺžky liečby potrebnej na dosiahnutie požadovaného liečebného účinku je vysoko nákladná a súčasne sú v zozname liekov zaradené iné porovnateľné liečivá rovnakej generácie anatomicko-terapeutickej skupiny liečiv s nižšou nákladovosťou liečby.

(3)	Pri kategorizácii liečiva (§ 10) sa prihliada na
a)	účinnosť liečiva,
b)	prínos liečiva pri znižovaní chorobnosti a úmrtnosti,
c)	porovnanie liečiv z hľadiska
1.	indikácie a kontraindikácie,
2.	výskytu nežiadúcich účinkov,
3.	liečebnej dávky na danú indikáciu,
4.	dávkovania liečiva,
5.	interakcie s inými liečivami,
6.	liečebného prínosu liečiva,
7.	miery prijatia liečby osobou,
d)	zlepšenie liečby pri porovnaní k existujúcim možnostiam liečby.

(4)	Jedno liečivo možno kategorizovať rôzne v závislosti od
a)	cesty podania liečiva,
b)	liekovej formy liečiva,
c)	množstva liečiva v liekovej forme vyjadreného v hmotnostných jednotkách, objemových jednotkách alebo v kusových jednotkách alebo
d)	dávkovania liečiva.

(5)	Pri určovaní maximálnej výšky úhrady zdravotnej poisťovne za štandardnú dávku liečiva sa zohľadňujú:
a)	farmaceutické charakteristiky liečiva, ktorými sú
1.	cesta podania liečiva, 
2.	lieková forma liečiva,
3.	množstvo liečiva v liekovej forme vyjadrené v hmotnostných jednotkách, objemových jednotkách alebo v kusových jednotkách,
4.	dávkovanie liečiva,
b)	účinnosť liečiva,
c)	nákladovosť liečby liečivom,
d)	výška úhrady zdravotnej poisťovne za porovnateľné liečivá zaradené do danej anatomicko-terapeuticko-chemickej skupiny.

(6)	Maximálna výška úhrady zdravotnej poisťovne za štandardnú dávku liečiva z každej anatomicko-terapeuticko-chemickej skupiny liečiv (príloha č. 4) sa určí tak, aby najmenej jeden liek obsahujúci takéto liečivo sa plne uhrádzal na základe verejného zdravotného poistenia.

(7)	Podrobnosti o postupe pri určovaní štandardnej dávky liečiva a maximálnej výšky úhrady zdravotnej poisťovne za štandardnú dávku liečiva ustanoví všeobecne záväzný právny predpis, ktorý vydá ministerstvo.

§ 12	
Žiadosť o zaradenie lieku do zoznamu liekov a o úradné určenie ceny lieku

(1)	Žiadosť o zaradenie lieku do zoznamu liekov a o úradné určenie ceny lieku (ďalej len „žiadosť o zaradenie lieku“) podáva držiteľ rozhodnutia o registrácii lieku) alebo ním splnomocnený zástupca ministerstvu. 

(2)	Žiadosť o zaradenie lieku musí obsahovať 
a)	meno, priezvisko a adresu alebo obchodné meno a sídlo držiteľa rozhodnutia o registrácii lieku; ak je určený splnomocnený zástupca, aj meno, priezvisko a adresu alebo obchodné meno a sídlo splnomocneného zástupcu,
b)	názov lieku, liekovú formu, cestu podania, veľkosť balenia, kód Štátneho ústavu pre kontrolu liečiv a anatomicko-terapeuticko-chemickú skupinu liečiv,
c)	kvalitatívne a kvantitatívne zloženie lieku s uvedením všetkých v ňom obsiahnutých liečiv a pomocných látok,
d)	indikácie lieku v súlade s rozhodnutím o registrácii lieku,
e)	dávkovanie lieku v súlade s rozhodnutím o registrácii lieku,
f)	dennú definovanú dávku liečiva, ak ju určila Svetová zdravotnícka organizácia, a počet denných definovaných dávok v jednom balení lieku,
g)	údaj o cene od výrobcu v zahraničí v príslušnej národnej mene, ak je liek registrovaný 
1.	v krajine výrobcu,
2.	v Českej republike,
3.	vo Francúzskej republike,
4.	v Maďarskej republike,
5.	v Rakúskej republike,
6.	v Spolkovej republike Nemecko,
7.	v Španielskom kráľovstve,
8.	v Talianskej republike,
9.	v Poľskej republike,
h)	zaradenie lieku do niektorej z týchto skupín:
1.	liečivo zatiaľ nezaradené do platného zoznamu liekov,
2.	nová lieková forma, nová cesta podania, nové množstvo liečiva v liekovej forme alebo nové dávkovanie liečiva zaradeného do zoznamu liekov,
3.	liečivo zaradené do platného zoznamu liekov (ďalej len „zaradené liečivo“)
i)	návrh maximálnej výšky úhrady zdravotnej poisťovne,
j)	návrh preskripčných obmedzení na špecializačný odbor lekára alebo zubného lekára,
k)	návrh indikačných obmedzení na
1.	chorobu,
2.	cieľovú skupinu osôb,
l)	súhrn charakteristických vlastností,
m)	údaje o liečebnej stratégii lieku,
n)	údaje o liečebnom postavení lieku,
o)	údaje o prínose lieku pre liečebnú prax,
p)	farmakoekonomický rozbor lieku, 
q)	návrh maximálnej ceny od výrobcu a prepočet tejto ceny na maximálnu cenu lieku v lekárni.

(3)	Podrobnosti o farmakoekonomickom rozbore lieku [odsek 2 písm. p)] ustanoví všeobecne záväzný právny predpis, ktorý vydá ministerstvo.

(4)	K žiadosti o zaradenie lieku žiadateľ podľa odseku 1 pripojí
a)	osvedčenú kópiu právoplatného rozhodnutia o registrácii lieku, 
b)	doklad o zaplatení správneho poplatku. 

(5)	Žiadateľ podľa odseku 1 môže k žiadosti o zaradenie lieku pripojiť
a)	prehľad významných porovnávacích klinických skúšaní,
b)	súhrnné články z odbornej literatúry.

§ 13	
Žiadosť o vyradenie lieku zo zoznamu liekov

(1)	Žiadosť o vyradenie lieku zo zoznamu liekov podáva držiteľ rozhodnutia o registrácii lieku14) alebo ním splnomocnený zástupca ministerstvu.

(2)	Žiadosť podľa odseku 1 musí obsahovať 
a)	meno, priezvisko  a adresu alebo obchodné meno a sídlo držiteľa rozhodnutia o registrácii lieku; ak je určený splnomocnený zástupca, aj meno, priezvisko a adresu alebo obchodné meno a sídlo splnomocneného zástupcu,
b)	názov lieku, liekovú formu, cestu podania, veľkosť balenia, kód Štátneho ústavu pre kontrolu liečiv a anatomicko-terapeuticko-chemickú skupinu liečiv,
c)	dôvody vyradenia lieku zo zoznamu liekov.

§ 14	
Žiadosť o zmenu úradne určenej ceny lieku

Žiadosť o zmenu úradne určenej ceny lieku podáva držiteľ rozhodnutia o registrácii lieku14) alebo ním splnomocnený zástupca ministerstvu. Žiadosť o zmenu úradne určenej ceny lieku musí obsahovať náležitosti ustanovené v § 12 ods. 2 písm. a), b), f), g) a q).

§ 15	
Rozhodovanie o zaradení lieku do zoznamu liekov a o úradnom určení ceny lieku

(1)	O zaradení lieku do zoznamu liekov a o úradnom určení ceny lieku rozhoduje ministerstvo na základe žiadosti podľa § 12.

(2)	Ministerstvo rozhodne o žiadosti o zaradenie lieku 
a)	do 180 dní od jej doručenia alebo
b)	do 90 dní od jej doručenia, ak 
1.	predmetom žiadosti je liek, ktorý obsahuje zaradené liečivo,
2.	navrhovaná maximálna cena lieku v lekárni za štandardnú dávku zaradeného liečiva je nižšia najmenej o 10 % v porovnaní s najnižšou maximálnou cenou lieku v lekárni za štandardnú dávku zaradeného liečiva, ktorý je zaradený do platného zoznamu liekov.

(3)	Ministerstvo zaradí do zoznamu liekov liek, ktorý obsahuje zaradené liečivo, ak v odseku 4 nie je ustanovené inak.

(4)	Ministerstvo nezaradí do zoznamu liekov liek, ak žiadosť o zaradenie lieku nespĺňa náležitosti ustanovené v § 12 ods. 2 a 4.

(5)	Dôvodom na nezaradenie lieku do zoznamu liekov môže byť 
a)	zaradenie lieku medzi lieky, ktorých výdaj nie je viazaný na lekársky predpis alebo
b)	návrh maximálnej ceny od výrobcu, ktorý presahuje o viac ako 10 % aritmetický priemer troch najnižších cien spomedzi cien v referenčných krajinách [§ 12 ods. 2 písm. g)].

§ 16	
Rozhodovanie o vyradení lieku zo zoznamu liekov

(1)	O vyradení lieku zo zoznamu liekov rozhoduje ministerstvo na základe žiadosti podľa § 12 alebo z vlastného podnetu.

(2)	Ministerstvo rozhodne o žiadosti o vyradenie lieku zo zoznamu liekov (§ 13) do 90 dní od jej doručenia.

(3)	Ministerstvo vyradí liek zo zoznamu liekov, ak
a)	sa nepredĺžila registrácia lieku,) 
b)	sa zrušila registrácia lieku,)
c)	cena od výrobcu prekročila maximálnu cenu od výrobcu uvedenú v zozname liekov.

(4)	Ministerstvo môže vyradiť liek zo zoznamu liekov, ak
a)	sa liek zaradil medzi lieky, ktorých výdaj nie je viazaný na lekársky predpis,
b)	bol liek preukázateľne nedostupný na trhu dlhšie ako tri mesiace alebo 
c)	žiadosť o zmenu úradne určenej ceny lieku (§ 14) obsahuje návrh maximálnej ceny od výrobcu, ktorá presahuje o viac ako 10 % aritmetický priemer troch najnižších cien spomedzi cien v referenčných krajinách [§ 12 ods. 2 písm. g].

§ 17	
Rozhodovanie o zmene úradne určenej ceny lieku

(1)	O zmene úradne určenej ceny lieku rozhoduje ministerstvo na základe žiadosti podľa § 14.

(2)	Ministerstvo rozhodne o žiadosti o zmenu úradne určenej ceny lieku do 90 dní od jej doručenia. Ak ministerstvo v ustanovenej lehote nerozhodne, žiadateľ podľa § 14 je oprávnený liek predávať za navrhnutú cenu.

§ 18	
Zoznam liekov

(1)	Ministerstvo ustanoví v zozname liekov podľa § 4 ods. 3
a)	pre každé liečivo údaje podľa § 10 ods. 3,
b)	pre každý liek
1.	maximálnu výšku úhrady zdravotnej poisťovne za liek,
2.	maximálnu výšku úhrady poistenca za liek,
3.	maximálnu cenu lieku v lekárni,
4.	indikačné obmedzenie, ak sa určilo kategorizáciou príslušného liečiva [§ 10 ods. 4 písm. a)] , 
5.	preskripčné obmedzenie, ak sa určilo kategorizáciou príslušného liečiva [§ 10 ods. 4 písm. b].

(2)	Maximálna výška úhrady zdravotnej poisťovne za liek zaradený do zoznamu liekov zodpovedá násobku počtu štandardných dávok zaradeného liečiva obsiahnutých v lieku a maximálnej výšky úhrady za štandardnú dávku zaradeného liečiva.

(3)	Maximálna výška úhrady poistenca za liek zodpovedá rozdielu medzi maximálnou cenou lieku v lekárni a maximálnou výškou úhrady zdravotnej poisťovne za liek.

TRETIA HLAVA
KATEGORIZÁCIA ZDRAVOTNÍCKYCH POMÔCOK

§ 19	

(1)	Zaradenie zdravotníckej pomôcky do zoznamu zdravotníckych pomôcok a vyradenie zdravotníckej pomôcky zo zoznamu zdravotníckych pomôcok určuje ministerstvo kategorizáciou zdravotníckych pomôcok.

(2)	Na kategorizáciu zdravotníckych pomôcok zriaďuje ministerstvo Kategorizačnú komisiu pre zdravotnícke pomôcky ako svoj odborný poradný orgán.

(3)	Súčasťou kategorizácie zdravotníckej pomôcky pri jej zaradení do zoznamu zdravotníckych pomôcok je určenie maximálnej výšky úhrady zdravotnej poisťovne za zdravotnícku pomôcku.

(4)	Súčasťou kategorizácie zdravotníckej pomôcky podľa odseku 3 môžu byť
a)	indikačné obmedzenia, 
b)	preskripčné obmedzenia, 
c)	množstvové limity,
d)	finančné limity.

§ 20	
Kritériá kategorizácie zdravotníckych pomôcok

(1)	Pri kategorizácii zdravotníckych pomôcok (§ 19) sa prihliada na 
a)	liečebný prínos zdravotníckej pomôcky potvrdený klinickými skúškami, 
b)	podporu stabilizácie zdravotného stavu, jeho výrazné zlepšenie alebo vylúčenie jeho zhoršenia s prihliadnutím na
1.	možnosti použitia iných liečebných postupov alebo zdravotníckych pomôcok,
2.	povahu choroby alebo zdravotného postihnutia,
3.	získanú kvalitu života,
4.	obnovenie pracovnej schopnosti,
c)	náklady na kompenzáciu alebo zmiernenie následkov zdravotného postihnutia alebo na modifikáciu anatomickej štruktúry alebo fyziologického procesu na základe
1.	analýzy epidemiologických údajov o zdravotných postihnutiach, na ktoré je zdravotnícka pomôcka určená,
2.	definovania populácie, ktorej je zdravotnícka pomôcka určená,
3.	porovnania nákladov na liečebnú kúru alebo mesačnú liečbu pri zdravotníckych pomôckach určených na dlhodobú liečbu s nákladmi na liečbu pri použití iných porovnateľných zdravotníckych pomôcok alebo iných liečebných postupov,
4.	odhadu celkových nákladov,
5.	odhadu mesačných úspor finančných prostriedkov z verejného zdravotného poistenia,
6.	odhadu zlepšenia kvality života a získaných rokov života.

(2)	Maximálna výška úhrady zdravotnej poisťovne za rozšírený funkčný typ zdravotníckej pomôcky je vo výške úhrady základného funkčného typu zdravotníckej pomôcky.

(3)	Základný funkčný typ zdravotníckej pomôcky poskytuje poistencovi s určitým zdravotným postihnutím alebo určenou chorobou vyhovujúci funkčný efekt, ktorý je rovnocenný s inými porovnateľnými typmi alebo vyhotoveniami, má požadovaný estetický vzhľad, požadovanú životnosť a cenu.

(4)	Rozšírený funkčný typ zdravotníckej pomôcky poskytuje poistencovi s určitým zdravotným postihnutím alebo určenou chorobou rozšírené funkčné využitie, lepší estetický vzhľad alebo menšiu hmotnosť, alebo má iné pozitívne vlastnosti ako základný funkčný typ, ktoré nie sú pre objektívne zistený zdravotný stav poistenca nevyhnutné.

§ 21	
Žiadosť o zaradenie zdravotníckej pomôcky do zoznamu zdravotníckych pomôcok a o úradné určenie ceny zdravotníckej pomôcky

(1)	Žiadosť o zaradenie zdravotníckej pomôcky do zoznamu zdravotníckych pomôcok a o úradné určenie ceny (ďalej len „žiadosť o zaradenie zdravotníckej pomôcky“) podáva výrobca zdravotníckej pomôcky alebo ním splnomocnený zástupca ministerstvu. 

(2)	Žiadosť o zaradenie zdravotníckej pomôcky musí obsahovať
a)	meno, priezvisko a adresu alebo obchodné meno a sídlo výrobcu zdravotníckej pomôcky; ak je určený splnomocnený zástupca, aj meno, priezvisko a adresu alebo obchodné meno a sídlo splnomocneného zástupcu,
b)	názov zdravotníckej pomôcky, 
c)	kód zdravotníckej pomôcky pridelený Štátnym ústavom pre kontrolu liečiv,
d)	veľkosť a typ zdravotníckej pomôcky,
e)	účel určenia zdravotníckej pomôcky,
f)	stručnú charakteristiku zdravotníckej pomôcky,
g)	návod na použitie zdravotníckej pomôcky,
h)	technické parametre a úžitkovú dobu zdravotníckej pomôcky,
i)	údaj o cene od výrobcu v zahraničí v príslušnej národnej mene, ak je zdravotnícka pomôcka registrovaná
1.	v krajine výrobcu,
2.	v Českej republike,
3.	vo Francúzskej republike,
4.	v Maďarskej republike,
5.	v Rakúskej republike,
6.	v Spolkovej republike Nemecko,
7.	v Španielskom kráľovstve,
8.	v Talianskej republike,
9.	v Poľskej republike,
j)	zaradenie zdravotníckej pomôcky do niektorej z týchto skupín:
1.	základný funkčný typ,
2.	rozšírený funkčný typ,
k)	návrh maximálnej výšky úhrady zdravotnej poisťovne,
l)	návrh preskripčných obmedzení na špecializačný odbor lekára alebo zubného lekára,
m)	návrh indikačných obmedzení na
1.	chorobu,
2.	cieľovú skupinu osôb,
n)	návrh maximálnej ceny od výrobcu a prepočet tejto ceny na maximálnu cenu vo výdajni zdravotníckych pomôcok.

(3)	K žiadosti o zaradenie zdravotníckej pomôcky žiadateľ podľa odseku 1 pripojí
a)	doklad o splnení požiadaviek podľa osobitného predpisu) na uvedenie zdravotníckej pomôcky na trh,
b)	úradne overenú fotokópiu dokladu o pridelení kódu Štátneho ústavu pre kontrolu liečiv,
c)	doklad o zaplatení správneho poplatku,
d)	zobrazenie zdravotníckej pomôcky.

§ 22	
Žiadosť o vyradenie zdravotníckej pomôcky 
zo zoznamu zdravotníckych pomôcok

(1)	Žiadosť o vyradenie zdravotníckej pomôcky zo zoznamu zdravotníckych pomôcok podáva výrobca zdravotníckej pomôcky alebo ním splnomocnený zástupca ministerstvu.

(2)	Žiadosť podľa odseku 1 musí obsahovať 
a)	meno, priezvisko a adresu alebo obchodné meno a sídlo držiteľa rozhodnutia o zaradení zdravotníckej pomôcky; ak je určený splnomocnený zástupca, aj meno,  priezvisko a adresu alebo obchodné meno a sídlo splnomocneného zástupcu,
b)	názov zdravotníckej pomôcky, veľkosť a typ zdravotníckej pomôcky a kód Štátneho ústavu pre kontrolu liečiv,
c)	dôvody vyradenia zdravotníckej pomôcky zo zoznamu zdravotníckych pomôcok.

§ 23	
Žiadosť o zmenu úradne určenej ceny zdravotníckej pomôcky

Žiadosť o zmenu úradne určenej ceny zdravotníckej pomôcky podáva výrobca zdravotníckej pomôcky alebo ním splnomocnený zástupca ministerstvu. Žiadosť o zmenu úradne určenej ceny zdravotníckej pomôcky musí obsahovať náležitosti ustanovené v § 21 ods. 2 písm. a), b), c), d), i) a n).

§ 24	
Rozhodovanie o zaradení zdravotníckej pomôcky do zoznamu zdravotníckych pomôcok a o úradnom určení ceny zdravotníckej pomôcky

(1)	O zaradení zdravotníckej pomôcky do zoznamu zdravotníckych pomôcok a o úradne určenej cene zdravotníckej pomôcky rozhoduje ministerstvo na základe žiadosti podľa § 21 po jej odbornom posúdení Kategorizačnou komisiou pre zdravotnícke pomôcky.

(2)	Ministerstvo je oprávnené požiadať žiadateľa podľa § 21 ods. 1 o predvedenie praktickej ukážky funkčných vlastností zdravotníckej pomôcky, ktorá je predmetom jeho žiadosti o zaradenie do zoznamu zdravotníckych pomôcok, na rokovaní Kategorizačnej komisie pre zdravotnícke pomôcky.

(3)	Ministerstvo rozhodne o žiadosti o zaradenie zdravotníckej pomôcky do 90 dní od jej doručenia.

(4)	Ministerstvo nezaradí do zoznamu zdravotníckych pomôcok zdravotnícku pomôcku, ak 
a)	žiadosť o zaradenie zdravotníckej pomôcky nespĺňa náležitosti ustanovené v § 21 ods. 2 a 3,
b)	žiadateľ podľa § 21 ods. 1 nevyhovie žiadosti ministerstva podľa odseku 2.

§ 25	
Rozhodovanie o vyradení zdravotníckej pomôcky 
zo zoznamu zdravotníckych pomôcok 

(1)	O vyradení zdravotníckej pomôcky zo zoznamu zdravotníckych pomôcok rozhoduje ministerstvo na základe žiadosti podľa § 22 alebo z vlastného podnetu po odbornom posúdení Kategorizačnou komisiou pre zdravotnícke pomôcky.

(2)	Ministerstvo rozhodne o žiadosti o vyradení zdravotníckej pomôcky zo zoznamu zdravotníckych pomôcok do 90 dní od jej doručenia.

(3)	Ministerstvo vyradí zdravotnícku pomôcku zo zoznamu zdravotníckych pomôcok, ak zdravotnícka pomôcka prestala spĺňať požiadavky podľa osobitného predpisu17) na uvedenie zdravotníckej pomôcky na trh.

(4)	Ministerstvo môže vyradiť zdravotnícku pomôcku zo zoznamu zdravotníckych pomôcok, ak
a)	použitie zdravotníckej pomôcky pri zohľadnení zdravotného postihnutia alebo určenej choroby, funkčného využitia, estetického vzhľadu, hmotnosti a iných úžitkových vlastností predstavuje vysokú nákladovosť a sú k dispozícii iné porovnateľné zdravotnícke pomôcky s nižšou nákladovosťou použitia zdravotníckej pomôcky,
b)	zdravotnícka pomôcka bola preukázateľne nedostupná na trhu dlhšie ako tri mesiace alebo
c)	žiadosť o zmenu úradne určenej ceny zdravotníckej pomôcky obsahuje návrh maximálnej ceny od výrobcu, ktorá presahuje o viac ako 10 % aritmetický priemer troch najnižších cien spomedzi cien v referenčných krajinách [§ 21 ods. 2 písm. i)].

§ 26	
Rozhodovanie o zmene úradne určenej ceny zdravotníckej pomôcky 

(1)	O zmene úradne určenej ceny zdravotníckej pomôcky rozhoduje ministerstvo na základe žiadosti podľa § 23.

(2)	Ministerstvo rozhodne o žiadosti o zmene úradne určenej ceny zdravotníckej pomôcky do 90 dní od jej doručenia. Ak ministerstvo v ustanovenej lehote nerozhodne, žiadateľ podľa § 23 je oprávnený zdravotnícku pomôcku predávať za navrhnutú cenu.

§ 27	
Zoznam zdravotníckych pomôcok 

Ministerstvo ustanoví v zozname zdravotníckych pomôcok (§ 5 ods. 3) pre každú zdravotnícku pomôcku
a)	maximálnu výšku úhrady zdravotnej poisťovne za zdravotnícku pomôcku (§ 19 ods. 3), 
b)	maximálnu výšku úhrady poistenca za zdravotnícku pomôcku, 
c)	maximálnu cenu zdravotníckej pomôcky vo výdajni zdravotníckych pomôcok,
d)	indikačné obmedzenia, ak sa určili kategorizáciou zdravotníckej pomôcky [§ 19 ods. 4 písm. a)], 
e)	preskripčné obmedzenia, ak sa určili kategorizáciou zdravotníckej pomôcky [§ 19 ods. 4 písm. b)], 
f)	množstvové limity, ak sa určili kategorizáciou zdravotníckej pomôcky[§ 19 ods. 4 písm. c)], 
g)	finančné limity, ak sa určili kategorizáciou zdravotníckej pomôcky[§ 19 ods. 4 písm. d)].

ŠTVRTÁ HLAVA
KATEGORIZÁCIA DIETETICKÝCH POTRAVÍN

§ 28	

(1)	Zaradenie dietetickej potraviny do zoznamu dietetických potravín a vyradenie dietetickej potraviny zo zoznamu dietetických potravín určuje ministerstvo kategorizáciou dietetických potravín.

(2)	Na kategorizáciu dietetických potravín zriaďuje ministerstvo Kategorizačnú komisiu pre dietetické potraviny ako svoj odborný poradný orgán.

(3)	Súčasťou kategorizácie dietetickej potraviny pri jej zaradení do zoznamu dietetických potravín je určenie maximálnej výšky úhrady zdravotnej poisťovne.

(4)	Súčasťou kategorizácie dietetickej potraviny môžu byť
a)	indikačné obmedzenia,
b)	preskripčné obmedzenia,
c)	množstvové limity,
d)	finančné limity.

§ 29	
Kritériá kategorizácie dietetických potravín

Pri kategorizácii dietetických potravín sa prihliada na 
a)	liečebný prínos dietetickej potraviny, 
b)	podporu stabilizácie zdravotného stavu, jeho výrazné zlepšenie alebo vylúčenie jeho zhoršenia s prihliadnutím na
1.	možnosti použitia iných liečebných postupov alebo dietetických potravín,
2.	povahu choroby,
3.	získanú kvalitu života,
4.	obnovenie pracovnej schopnosti,
c)	náklady na kompenzáciu alebo zmiernenie následkov choroby alebo na modifikáciu anatomickej štruktúry alebo fyziologického procesu na základe
1.	definovania populácie, ktorej je dietetická potravina určená,
2.	porovnania nákladov na liečebnú kúru alebo mesačnú liečbu s nákladmi na liečbu pri použití iných porovnateľných dietetických pomôcok alebo iných liečebných postupov,
3.	odhadu celkových nákladov,
4.	odhadu mesačných úspor finančných prostriedkov z verejného zdravotného poistenia,
5.	odhadu zlepšenia kvality života a získaných rokov života.

§ 30	
Žiadosť o zaradenie dietetickej potraviny do zoznamu dietetických potravín 
a o úradné určenie ceny dietetickej potraviny

(1)	Žiadosť o zaradenie dietetickej potraviny do zoznamu dietetických potravín a o úradné určenie ceny dietetickej potraviny (ďalej len „žiadosť o zaradenie dietetickej potraviny“) podáva výrobca dietetickej potraviny alebo ním splnomocnený zástupca ministerstvu. 

(2)	Žiadosť o zaradenie dietetickej potraviny musí obsahovať
a)	meno,  priezvisko a adresu alebo obchodné meno a sídlo výrobcu dietetickej potraviny; ak je určený splnomocnený zástupca, aj meno, priezvisko a adresu alebo obchodné meno a sídlo splnomocneného zástupcu,
b)	názov dietetickej potraviny,
c)	kvalitatívne zloženie a kvantitatívne zloženie,
d)	aplikačnú formu,
e)	veľkosť balenia,
f)	účel určenia,
g)	dávkovanie,
h)	návrh maximálnej ceny od výrobcu a prepočet tejto ceny na maximálnu cenu v lekárni.

(3)	K žiadosti o zaradenie dietetickej potraviny žiadateľ podľa odseku 1 pripojí
a)	doklad o splnení požiadaviek podľa osobitného predpisu) na uvedenie dietetickej potraviny na trh,
b)	doklad o zaplatení správneho poplatku.

§ 31	
Žiadosť o vyradenie dietetickej potraviny zo zoznamu dietetických potravín

(1)	Žiadosť o vyradenie dietetickej potraviny zo zoznamu dietetických potravín podáva výrobca dietetickej potraviny alebo ním splnomocnený zástupca ministerstvu. 

(2)	Žiadosť podľa odseku 1 musí obsahovať
a)	meno, priezvisko a adresu alebo obchodné meno a sídlo výrobcu dietetickej potraviny; ak je určený splnomocnený zástupca, aj meno, priezvisko a adresu alebo obchodné meno a sídlo splnomocneného zástupcu,
b)	názov dietetickej potraviny,
c)	aplikačnú formu,
d)	veľkosť balenia,
e)	dôvody vyradenia dietetickej potraviny zo zoznamu dietetických potravín.

§ 32	
Žiadosť o zmenu úradne určenej ceny dietetickej potraviny 

Žiadosť o zmenu úradne určenej ceny dietetickej potraviny podáva výrobca zdravotníckej pomôcky alebo ním splnomocnený zástupca ministerstvu. Žiadosť o zmenu úradne určenej ceny dietetickej potraviny musí obsahovať náležitosti ustanovené v § 30 ods. 2 písm. a), b), d), e) a h).

§ 33	
Rozhodovanie o zaradení dietetickej potraviny do zoznamu dietetických potravín a o úradnom určení ceny dietetickej potraviny

(1)	O zaradení dietetickej potraviny do zoznamu dietetických potravín a o úradne určenej cene dietetickej potraviny rozhoduje ministerstvo na základe žiadosti podľa § 30 po odbornom posúdení žiadosti Kategorizačnou komisiou pre dietetické potraviny.

(2)	Ministerstvo rozhodne o žiadosti o zaradení dietetickej potraviny do zoznamu dietetických potravín úradnom určení ceny dietetickej potraviny do 90 dní od jej doručenia. 

§ 34	
Rozhodovanie o vyradení dietetickej potraviny zo zoznamu dietetických potravín

(1)	O vyradení dietetickej potraviny zo zoznamu dietetických potravín rozhoduje ministerstvo na základe žiadosti podľa § 32 alebo z vlastného podnetu po odbornom posúdení Kategorizačnou komisiou pre dietetické potraviny.

(2)	Ministerstvo rozhodne o žiadosti o vyradení dietetickej potraviny zo zoznamu dietetických potravín do 90 dní od jej doručenia.

§ 35	
Rozhodovanie o zmene úradne určenej ceny dietetickej potraviny

(1)	O zmene úradne určenej ceny dietetickej potraviny rozhoduje ministerstvo na základe žiadosti podľa § 32. 

(2)	Ministerstvo rozhodne o žiadosti o zmenu úradne určenej ceny dietetickej potraviny do 90 dní od jej doručenia. Ak ministerstvo v ustanovenej lehote nerozhodne, žiadateľ podľa § 32 je oprávnený dietetickú potravinu predávať za navrhnutú cenu.

§ 36	
Zoznam dietetických potravín

Ministerstvo ustanoví v zozname dietetických potravín (§ 6 ods. 2) pre každú dietetickú potravinu 
a)	maximálnu výšku úhrady zdravotnej poisťovne za dietetickú potravinu (§ 28 ods. 3), 
b)	maximálnu výšku úhrady poistenca za dietetickú potravinu, 
c)	maximálnu cenu dietetickej potraviny v lekárni,
d)	indikačné obmedzenia, ak sa určili kategorizáciou dietetickej potraviny [§ 28 ods. 4 písm. a)], 
e)	preskripčné obmedzenia, ak sa určili kategorizáciou dietetickej potraviny [§ 28 ods. 4 písm. b)], 
f)	množstvové limity, ak sa určili kategorizáciou dietetickej potraviny[§ 28 ods. 4 písm. c)], 
g)	finančné limity, ak sa určili kategorizáciou dietetickej potraviny [§ 28 ods. 4 písm. d)]. 

ŠTVRTÁ časť
ÚHRADA ZA SLUŽBY SÚVISIACE S POSKYTOVANÍM 
ZDRAVOTNEJ STAROSTLIVOSTI

§ 37	
Rozsah úhrady 

(1)	Na základe verejného zdravotného poistenia sa plne alebo čiastočne uhrádzajú služby súvisiace s poskytovaním zdravotnej starostlivosti4) v rozsahu ustanovenom týmto zákonom.

(2)	Služby podľa odseku 1 sa plne alebo čiastočne uhrádzajú z verejného zdravotného poistenia, len ak súvisia so zdravotnou starostlivosťou plne alebo čiastočne uhrádzanou na základe verejného zdravotného poistenia. 

(3)	Poistenec uhrádza, ak nie je oslobodený od úhrady podľa odseku 8,
a)	stravovanie a pobyt na lôžku počas poskytovania ústavnej starostlivosti za každý deň 
1.	ústavnej starostlivosti, najviac však za 21 dní tej istej ústavnej starostlivosti u jedného poskytovateľa zdravotnej starostlivosti (ďalej len „poskytovateľ“), 
2. 	ústavnej starostlivosti v liečebni) a v prírodných liečebných kúpeľoch13) bez ohľadu na dĺžku ústavnej starostlivosti,
b)	spracúvanie údajov zistených pri poskytovaní ambulantnej starostlivosti v elektronickej forme pri každej návšteve,
c)	spracúvanie údajov zistených pri poskytovaní ambulantnej starostlivosti v rámci nepretržitého poskytovania zdravotnej starostlivosti v elektronickej forme pri každej návšteve,
d)	štatistické spracúvanie lekárskeho predpisu súvisiace s vydaním liekov alebo dietetických potravín predpísaných na jednom lekárskom predpise,
e)	štatistické spracúvanie lekárskeho poukazu súvisiace s vydaním zdravotníckych pomôcok predpísaných na jednom lekárskom poukaze,
f)	pobyt sprievodcu v ústavnej starostlivosti,
g)	dopravu.

(4)	Na účely určenia úhrady za služby podľa odseku 3 písm. a) sa prvý deň a posledný deň ústavnej starostlivosti považujú len za jeden deň ústavnej starostlivosti.

(5)	Služby podľa odseku 3 sa uhrádzajú poskytovateľovi po ich poskytnutí v hotovosti; ak ide o služby súvisiace s poskytovaním ústavnej starostlivosti, pri prepustení z ústavnej starostlivosti alebo do desiatich dní po prepustení z ústavnej starostlivosti na účet poskytovateľa.

(6)	Ak sa ústavná starostlivosť predĺži pre organizačné alebo technické nedostatky na strane poskytovateľa, poistenec za takýto čas predĺženia neuhrádza služby podľa odseku 3 písm. a).

(7)	Za poskytovanie ambulantnej starostlivosti podľa odseku 3 písm. c) sa na účely tohto zákona nepovažuje zdravotná starostlivosť, ktorú poskytuje člen konzília) počas ústavnej starostlivosti.

(8)	Od povinnosti úhrady
a) 	podľa odseku 3 písm. a) je oslobodený poistenec:
1.	v prípade zdravotného stavu, pri ktorom možno uložiť povinné liečenie,
2.	s duševnou poruchou, ktorej povaha predstavuje riziko ohrozenia života a zdravia tohto poistenca osoby alebo jeho okolia,
3.	ťarchavá žena prijatá do ústavnej starostlivosti v súvislosti s rizikovou ťarchavosťou alebo pôrodom,
4.	do dovŕšenia jedného roku veku, 
5.	v hmotnej núdzi, ktorý sa preukáže rozhodnutím úradu práce, sociálnych vecí a rodiny o dávke v hmotnej núdzi a príspevkoch k dávke v hmotnej núdzi podľa osobitného predpisu,) a to od štvrtého dňa poskytovania tej istej ústavnej starostlivosti,
6.	nositeľ ocenenia najmenej striebornej Janského plakety,
7.	vojak povinnej vojenskej služby) alebo občan vykonávajúci civilnú službu,)
b)	podľa odseku 3 písm. b) je oslobodený poistenec:
1.	pri preventívnej prehliadke,
2.	pri opakovanej návšteve toho istého lekára uskutočnenej do siedmich dní odo dňa návštevy, pri ktorej takéto služby u tohto lekára uhradil,
3.	do dovŕšenia jedného roku veku,
4.	s duševnou poruchou, ktorej povaha predstavuje riziko ohrozenia života a zdravia tohto poistenca alebo jeho okolia,
5.	nositeľ ocenenia najmenej striebornej Janského plakety,
6.	vojak povinnej vojenskej služby alebo občan vykonávajúci civilnú službu,
7.	pri vykonávaní vyšetrení predchádzajúcich bezpríspevkovému darovaniu krvi,
c)	podľa odseku 3 písm. c) je oslobodený vojak povinnej vojenskej služby alebo občan vykonávajúci civilnú službu,
d)	podľa odseku 3 písm. d) je oslobodený 
1.	poistenec pri výdaji lieku predpísaného na výpise z lekárskeho predpisu,
2.	vojak povinnej vojenskej služby alebo občan vykonávajúci civilnú službu,
e)	podľa odseku 3 písm. e) je oslobodený poistenec, ktorý je držiteľom preukazu občana s ťažkým zdravotným postihnutím, ak pri výdaji zdravotníckej pomôcky preukáže, že má príslušným orgánom priznaný peňažný príspevok na kompenzáciu zvýšených výdavkov podľa osobitného predpisu,)
f)	podľa odseku 3 písm. f) je oslobodený poistenec do jedného roku veku prijatý do ústavnej starostlivosti a poistenec do 18 rokov veku prijatý do ústavnej starostlivosti na onkologickú liečbu, ak jeho sprievodcom je jeho zákonný zástupca alebo osoba, ktorej bol zverený do starostlivosti nahrádzajúcej starostlivosť rodičov,) 
g)	podľa odseku 3 písm. g) je oslobodený:
1.	poistenec zaradený do chronického dialyzačného programu alebo do transplantačného programu,
2.	poistenec, ktorému sa poskytuje onkologická liečba alebo kardiochirurgická liečba,
3.	poistenec s ťažkým zdravotným postihnutím, ktorý je odkázaný na individuálnu prepravu osobným motorovým vozidlom,
4.	poistenec, ktorému sa poskytuje pri ústavnej starostlivosti preprava medzi zdravotníckymi zariadeniami ústavnej starostlivosti objednaná poskytovateľom.

(9) Výška úhrady poistenca za služby podľa odseku 3 poskytnuté pri liečbe iných ako prioritných chorôb nesmie byť nižšia ako maximálna výška úhrady poistenca ustanovená za služby podľa odseku 3 poskytnuté v súvislosti s liečbou prioritných chorôb [§ 3 ods. 2 písm. b)] rozhodnutím o regulácii cien podľa osobitného predpisu.)
(10) Vypracovanie lekárskeho posudku a poskytnutie výpisu zo zdravotnej dokumentácie uhrádza fyzická osoba alebo právnická osoba, na ktorej vyžiadanie sa lekársky posudok vypracoval alebo výpis zo zdravotnej dokumentácie poskytol.

PIATA časť
SPOLOČNÉ, PRECHODNÉ A ZÁVEREČNÉ ustanovenia

§ 38	

Na konanie a rozhodovanie podľa tohto zákona (§ 15 až 17, § 24 až 26 a § 33 až 35) sa vzťahujú všeobecné predpisy o správnom konaní,) ak v tomto zákone nie je ustanovené inak.

§ 39	

(1)	Kategorizačné komisie (§ 8 ods. 3, § 10 ods. 2, § 19 ods. 2 a § 28 ods. 2) majú jedenásť členov, ktorých vymenúva minister zdravotníctva; troch členov na návrh ministerstva, päť členov na návrh zdravotných poisťovní a troch členov na návrh Slovenskej lekárskej komory. 

(2)	Činnosť kategorizačných komisií podľa odseku 1 upravia štatúty, ktoré schvaľuje minister zdravotníctva.

§ 40	

Ministerstvo bezodkladne uverejňuje na svojej internetovej stránke 
a)	rozhodnutia o zaradení lieku do zoznamu liekov a o úradnom určení ceny lieku, 
b)	rozhodnutia o zaradení zdravotníckej pomôcky do zoznamu zdravotníckych pomôcok a o úradnom určení ceny zdravotníckej pomôcky,
c)	rozhodnutia o zaradení dietetickej potraviny do zoznamu dietetických potravín a o úradnom určení ceny dietetickej potraviny,
d)	rozhodnutia o zmene úradne určenej ceny lieku, 
e)	rozhodnutia o zmene úradne určenej ceny zdravotníckej pomôcky,
f)	rozhodnutia o zmene úradne určenej ceny dietetickej potraviny,
g)	štatúty kategorizačných komisií (§ 39).

§ 41	

(1)	Zdravotná poisťovňa poskytne poistencovi na základe jeho žiadosti príspevok na úhradu zdravotnej starostlivosti poskytnutej nezmluvným poskytovateľom vrátane predpísaných liekov, zdravotníckych pomôcok a dietetických potravín, ak žiadosť spĺňa kritériá na poskytnutie príspevku, ktoré určuje a zverejňuje zdravotná poisťovňa, a  s poskytnutím príspevku zdravotná poisťovňa súhlasila pred poskytnutím zdravotnej starostlivosti.

(2)	Nezmluvným poskytovateľom podľa odseku 1 je poskytovateľ zdravotnej starostlivosti, s ktorým nemá zdravotná poisťovňa uzatvorenú zmluvu podľa osobitného predpisu.)

(3)	Zdravotná poisťovňa uhradí poistencovi príspevok podľa odseku 1 na základe predložených dokladov o úhrade. Výška príspevku nesmie prekročiť cenu obvyklú u zmluvných poskytovateľov v príslušnom čase, na príslušnom mieste a za príslušnú zdravotnú starostlivosť.

(4)	Zdravotná poisťovňa má právo 
a)	uplatniť voči poistencovi nárok na úhradu za poskytnutú zdravotnú starostlivosť, ak sa mu poskytla preukázateľne v dôsledku porušenia liečebného režimu) alebo v dôsledku užitia návykovej látky,
b)	uhradiť poistencovi časť úhrady, ktorá zodpovedá jeho spoluúčasti, ak sa poistenec pravidelne podrobuje preventívnym prehliadkam, preventívnemu očkovaniu a vedie zdravý spôsob života.) 

§ 42	

Zdravotná poisťovňa je povinná účelovo určené finančné prostriedky, ktoré získala na úhradu kúpeľnej starostlivosti podľa doterajších predpisov, použiť na úhradu kúpeľnej starostlivosti najneskôr do 31. decembra 2004.

§ 43	

Poskytovateľ nesmie požadovať od poistenca úhradu za zdravotnú starostlivosť a služby súvisiace s poskytovaním zdravotnej starostlivosti nad rozsah spoluúčasti poistenca podľa tohto zákona.

§ 44	

(1)	Pri znížení predajnej ceny čiastočne uhrádzaného lieku na základe verejného zdravotného poistenia alebo čiastočne uhrádzanej dietetickej potraviny na základe verejného zdravotného poistenia v lekárni musí zostať pomer úhrady zdravotnej poisťovne a úhrady poistenca nezmenený. 

(2)	Pri znížení predajnej ceny čiastočne uhrádzanej zdravotníckej pomôcky na základe verejného zdravotného poistenia vo výdajni zdravotníckych pomôcok musí zostať pomer úhrady zdravotnej poisťovne a úhrady poistenca nezmenený. 

§ 45	

(1)	Za prvý zoznam liekov podľa tohto zákona sa považuje zoznam liečiv a liekov uhrádzaných alebo čiastočne uhrádzaných na základe zdravotného poistenia vydaný podľa doterajších predpisov.

(2)	Za prvý zoznam zdravotníckych pomôcok podľa tohto zákona sa považuje zoznam zdravotníckych pomôcok uhrádzaných alebo čiastočne uhrádzaných na základe zdravotného poistenia vydaný podľa doterajších predpisov.

(3)	Za prvý zoznam dietetických potravín podľa tohto zákona sa považuje zoznam dietetických potravín uhrádzaných alebo čiastočne uhrádzaných na základe zdravotného poistenia vydaný podľa doterajších predpisov.

§ 46	

Konania o žiadostiach o zaradení lieku do zoznamu liekov alebo o zmenu zaradenia lieku v zozname liekov, konania o žiadostiach o zaradenie zdravotníckej pomôcky do zoznamu zdravotníckych pomôcok alebo o zmenu zaradenia zdravotníckej pomôcky v zozname zdravotníckych pomôcok a konania o žiadostiach o zaradenie dietetickej potraviny do zoznamu dietetických potravín alebo o zmenu zaradenia dietetickej potraviny v zozname dietetických potravín začaté pred nadobudnutím účinnosti tohto zákona sa dokončia podľa doterajších predpisov.

§ 47	

Zrušujú sa :
1.	zákon Národnej rady Slovenskej republiky č. 98/1995 Z. z. o Liečebnom poriadku v znení zákona Národnej rady Slovenskej republiky č. 222/1996 Z. z., zákona č. 251/1997 Z. z., zákona č. 332/1997 Z. z., zákona č. 140/1998 Z. z., zákona č. 17/1999 Z. z., zákona č. 3/2000 Z. z., zákona č. 118/2002 Z. z., zákona č. 534/2002 Z. z, zákona č. 138/2003 Z. z., zákona č. 256/2003 Z. z., zákona č. 579/2003 Z. z. a zákona č. 599/2003 Z. z.,
2.	nariadenie vlády Slovenskej republiky č. 7/2000 Z. z., ktorým sa vydáva Zoznam liečiv a liekov uhrádzaných alebo čiastočne uhrádzaných na základe zdravotného poistenia v znení nariadenia vlády Slovenskej republiky č. 29/2000 Z. z., nariadenia vlády Slovenskej republiky č. 50/2000 Z. z., nariadenia vlády Slovenskej republiky č. 126/2000 Z. z., nariadenia vlády Slovenskej republiky č. 489/2000 Z. z. a nariadenia vlády Slovenskej republiky č. 399/2001 Z. z.,
3.	nariadenie vlády Slovenskej republiky č. 8/2000 Z. z., ktorým sa vydáva Zoznam zdravotníckych pomôcok uhrádzaných alebo čiastočne uhrádzaných na základe zdravotného poistenia v znení nariadenia vlády Slovenskej republiky č. 488/2000 Z. z. a nariadenia vlády Slovenskej republiky č. 400/2001 Z. z.,
4.	vyhláška Ministerstva zdravotníctva Slovenskej republiky č. 169/2003 Z. z., ktorou sa ustanovujú podrobnosti o platbách za služby súvisiace s poskytovaním zdravotnej starostlivosti.

§ 48	

Tento zákon nadobúda účinnosť 1. januára 2005.